Kære YouSee,

Jeg har været ude for et særdeles irriterende sagsforløb i forbindelse med oprettelse af YouSee TV. Hold venligst tungen lige i munden, da nedenstående er lettere komplekst.

Det hele startede fredag den 21. oktober. Her bestilte vi YouSee Tv i den lokale YouSee butik. Vi fik en meget fin service i butikken og følte os i sikre hænder. YouSee medarbejderen kunne fortælle os, at der tidligere havde været lidt rod med levering på adressen - men det var der ikke længere. Vi lovet, at vi kunne se TV fredag den 4. november, og det passede fint med vores indflytning.

Den 4. november var der endnu ikke kommet YouSee Kort til vore TV. Dem måtte vi afhente dem lørdag den 5. november i YouSee butikken. Her blev vi lovet, at nu skulle det hele fungere - det gjorde det så stadig ikke.

Tiden spoles så en uge frem. I mellemtiden bestiller vi så også YouSee internet (via arbejde) på samme adresse. Stadig intet TV. Den 15. november er vi så i kontakt igen med YouSee, da vi stadig ikke har TV. Her gør den venlige YouSee medarbejder os opmærksom på, at YouSee har byttet om på lejligheden til venstre og lejligheden til højre. Det vil sige, at vores nabo (til højre) står på vores adresse (til venstre), hvorfor vi ikke kan oprettes på adressen og få leveret YouSee TV som lovet. Den venlige YouSee medarbejder gør os opmærksom på, at det tager op til ti arbejdsdage før naboen kan flyttes. Det undrer os meget, at det tager så lang tid. Nuvel så'n er det, vi får nu TV og internet leveret den 29. november. Som bonusinfo kan oplyses, at internet ikke kan leveres før der er TV signal. Som yderligere bonusinfo kan oplyses, at YouSee medarbejderen havde fået godkendt, at vores TV kunne oprettes som en hastesag grundet de omtalte YouSee fejl. Det viser sig så, at uanset hvad kan naboen ikke flyttes hurtigere end ti arbejdsdage, hvorfor hastesagen er lige gyldig.

Tiden spoles så frem til torsdag den 24. november. Her vælger vi, belært af vores indtil videre dårlige erfaringer med YouSee, at følge op for at høre om alt er klart til den 29. november, hvor vi er blevet lovet TV og internet. Her fortæller den venlige YouSee medarbejder, at alt er klart og det bestilte udstyr er fremsendt. Det nødvendige udstyr er blandt andet en YouSee TV boks. Den opmærksomme læser kan huske, at vi kun skulle have YouSee kort. Jeg gør den venlige YouSee medarbejder opmærksom på, at vi ikke har bestilt en boks, kun to kort. Ingen problemer, det fikser jeg, siger han. Vi skal blot aflevere YouSee TV boksen i en YouSee butik. Der bliver fremsendt en ny ordrebekræftelse - nu med startdato den 30. november. Vi vælger ikke at reagere på det, da vi mener, at det må bero på en fejl.

Jeg håber, at I stadig er med...

I går var det så den 29. november. Vi havde modtaget det nødvendige udstyr og glædede os til at se TV og gå på internettet. Det kunne vi så ikke. Jeg talte (igen) med en venlig YouSee medarbejder. Hun sagde, at i deres system så vores sag dog godt nok rodet ud. Hun fortalte, at hun ville tage fat i den afdeling, som forestår flytninger og ringe til os inden kl. 9 her til morgen den 30. november. Hun ringede, som lovet, inden kl. 9. Hun havde dog en trist meddelelse. Der går op til ti dage, før vi kan se TV og få internet. Den venlige YouSee medarbejder lovede at følge op på sagen og vende tilbge.

Vores tålmodighed er for længst opbrugt.

Det ville være rart, hvis YouSee kunne holde hvad de lover med hensyn til leveringstider og i det hele taget få styr på deres systemer, så lignende situationer ikke opstår. Vi er nu gået i gang med at undersøge andre TV- og internetudbydere, da vi ikke forventer, at det kommer til at fungere.